Tudorel Toader continuă răfuielile pe Facebook. Ultima țintă, Adrian Severin – invitat de onoare la ceremonia oficială de preluare a președinție rotative a UE

Ministrul Justiției, Tudorel Toader, i-a dat duminică o replică pe Facebook lui Adrian Severin, fostul ministru și europarlamentar condamnat pentru corupție. E a doua zi la rând când Toader ripostează pe Facebook la acuzații din partea unor politicieni condamnați pentru corupție, după ce sâmbătă îi dăduse replica lui Liviu Dragnea.

Astfel, Adrian Severin – unul dintre cei mai vocali adversari ai luptei anticorupție – îl criticase cu formule extrem de dure pe Tudorel Toader, calificându-l drept ”impotent, laș, iresponsabil”: ”Dacă o problemă urgentă nu este soluționată urgent de un decident impotent, laș, tranzacționist sau iresponsabil, înseamnă că ea nu este urgentă. Așa ne învață filosoful Tudorel”.

În replică, ministrul Justiției a scris duminică la prânz că ”La cate interese are in justitie, mai nou vorbeste si un anume Severin!”.

Mai mult, în răspunsul către un utilizator Facebook, Toader a scris: ”Cu putin timp in urma, Severin se straduia sa apara in aceeasi foto”.

Adrian Severin a revenit: ”În lipsă de argumente ministrul Toader adoptă metoda atacului la persoană. Rușine! Am interesul edificării unei justiții echitabile. Opusul celei păstrate de Dl Toader”.

Adrian Severin, fost europarlamentar PSD condamnat la închisoare pentru luare de mită și trafic de influență în Parlamentul European, a stat într-o lojă în spatele liderilor UE, împreună cu familia premierului Viorica Dăncilă, la ceremonia de la Ateneu din 9 ianuarie care a marcat preluarea Președinției rotative a Uniunii de către România. Nu se știe cine a decis această așezare la ceremonie, astfel încât Adrian Severin, condamnat definitiv la închisoare cu executare în 2016, a stat chiar în spatele liderilor UE la ceremonie.

Postarea lui Toader:

Postarea lui Severin:

Foto: Adrian Severin